Document ID: 32008R0556

REGOLAMENT TAL-KUNSILL (KE) Nru 556/2008
tas-16 ta’ Ġunju 2008
li jemenda r-Regolament (KE) Nru 2505/96 li jiftaħ u jipprovdi għall-amministrazzjoni ta’ kwoti ta’ tariffi awtonomi tal-Komunità għal ċerti prodotti agrikoli u industrijali
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1)
Fl-20 ta’ Diċembru 1996 il-Kunsill adotta r-Regolament (KE) Nru 2505/96 (1). Id-domanda Komunitarja għall-prodotti li r-Regolament japplika għalihom għandha tintlaħaq fl-aqwa kondizzjonijiet possibbli. Għal dak il-għan, b’effett mill-1 ta’ Lulju 2008 kwoti ta’ tariffi tal-Komunità ġodda għandhom għalhekk jinfetħu bir-rata żero ta’ dazju għal ammonti xierqa u kwalunkwe tfixkil fis-swieq għal dawn il-prodotti għandu jiġi evitat.
(2)
L-ammonti tal-kwoti għal ħames kwoti ta’ tariffi awtonomi tal-Komunità m’humiex biżżejjed biex jilħqu l-ħtiġijiet ta’ l-industrija Komunitarja. Għaldaqstant, dawn l-ammonti tal-kwoti għandhom jiżdiedu.
(3)
Ir-Regolament (KE) Nru 2505/96 għandu għalhekk jiġi emendat kif meħtieġ.
(4)
B’kont meħud ta’ l-importanza ekonomika ta’ dan ir-Regolament, jeħtieġ li jiġu invokati r-raġunijiet ta’ urġenza previsti fil-punt 1.3 tal-Protokoll dwar ir-rwol tal-parlamenti nazzjonali fl-Unjoni Ewropea anness mat-Trattat dwar l-Unjoni Ewropea u mat-Trattati li jistabbilixxu l-Komunitajiet Ewropej.
(5)
Peress li l-kwoti ta’ tariffi għandhom jieħdu effett mill-1 ta’ Lulju 2008, dan ir-Regolament għandu japplika mill-istess data u jidħol fis-seħħ immedjatament,
ADOTTA DAN IR-REGOLAMENT:
Artikolu 1
L-Anness I tar-Regolament (KE) Nru 2505/96 huwa b’dan emendat kif ġej:
(1)
Il-kwoti ta’ tariffi għall-prodotti elenkati fl-Anness I ta’ dan ir-Regolament għandhom jiddaħħlu;
(2)
Ir-ringieli għall-kwoti ta’ tariffi bin-numri ta’ l-ordni 09.2975, 09.2603, 09.2935, 09.2814 u 09.2620 għandhom jiġu sostitwiti bir-ringieli fl-Anness II ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Huwa għandu japplika mill-1 ta’ Lulju 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 16 ta’ Ġunju 2008.

Labels: 3
1
6